അഫ്ഗാന് പെണ്കുട്ടികളുടെ വിദ്യാഭ്യാസത്തിന് മുന്നിട്ടിറങ്ങി ഒരു വനിത എയ്ഞ്ചലയുടെ ഓണ്ലൈന് സ്കൂളില് പഠിക്കുന്നത് ആയിരത്തിലധികം കുട്ടികള് അഫ്ഗാന് ഭരണം താലിബാന് പിടിച്ചെടുത്തതോടെ വീണ്ടും സ്ത്രീകള് അടിമകളെപ്പോലെ ആയിരിക്കുകയാണ്. സ്ത്രീകളുടെ വിദ്യാഭ്യാസവും തൊഴിലും സ്വാതന്ത്ര്യവുമൊക്കെ നിഷേധിക്കപ്പെട്ടു. പെണ്കുട്ടികളുടെ സെക്കന്ഡറി വിദ്യാഭ്യാസം നിര്ത്തലാക്കി. പേടിച്ചിട്ട് പെണ്കുട്ടികള്ക്ക് പുറത്തിറങ്ങാനാവാത്ത സാഹചര്യം. പട്ടിണി മൂലം പല കുടുംബങ്ങളും പെണ്മക്കളെ നേരത്തേ വിവാഹം കഴിപ്പിക്കുകയാണെന്ന വാര്ത്തകളും വന്നിരുന്നു. ഇത്തരം വെല്ലുവിളികള്ക്കിടയില് പെണ്കുട്ടികളുടെ വിദ്യാഭ്യാസത്തിനു വേണ്ടി മുന്നിട്ടിറങ്ങിയിയിരിക്കുകയാണ് എയ്ഞ്ചല ഗായുര് എന്ന് അഫ്ഗാന് വനിത. വിദ്യാഭ്യാസം നിഷേധിക്കപ്പെട്ട അഫ്ഗാന് പെണ്കുട്ടികള്ക്കായി ഓണ്ലൈന് പഠന കേന്ദ്രം ഒരുക്കിയിരിക്കുകയാണ് എയ്ഞ്ചല. ഇന്ന് എയ്ഞ്ചലയുടെ ഓണ്ലൈന് സ്കൂളില് ആയിരത്തില്പ്പരം കുട്ടികളാണ് പഠിക്കുന്നത്. നാനൂറില്പരം അദ്ധ്യാപകരും എയ്ഞ്ചലയുടെ ഓണ്ലൈന് സ്കൂളിന് കരുത്തേകുന്നു. കുട്ടിക്കാലത്ത് തനിക്ക് മതിയായ വിദ്യാഭ്യാസം ലഭിക്കാതിരുന്ന സാഹചര്യമാണ് എയ്ഞ്ചലയെ ഇന്ന് ഇരുത്തിചിന്തിപ്പിച്ചതും ഓണ്ലൈന് സ്കൂള് തുടങ്ങാന് പ്രേരണയായതും. അഫ്ഗാനിലെ പ്രതിസന്ധികള് നിരന്തരം വാര്ത്തകളില് നിറഞ്ഞതോടെയാണ് കുട്ടികളുടെ വിദ്യാഭ്യാസത്തിനു വേണ്ടി എന്തെങ്കിലും ചെയ്യണമെന്ന് എയ്ഞ്ചല തീരുമാനിച്ചത്. അങ്ങനെയാണ് ഓണ്ലൈന് ഹെറാത് സ്കൂളിന് തുടക്കമിടുന്നത്. അഫ്ഗാനിലെ പെണ്കുട്ടികള്ക്ക് വിദ്യാഭ്യാസം ഉറപ്പാക്കുകയായിരുന്നു ലക്ഷ്യം. പ്രധാന വിഷയങ്ങള്ക്ക് പുറമെ പെയിന്റിങ് പോലെയുള്ള കലകളും അദ്ധ്യാപകര് പ്രോത്സാഹിപ്പിക്കുന്നുണ്ട്. 1992ല് അഫഗാനിസ്ഥാനില് അഭ്യന്തരകലഹം നടക്കുന്ന കാലത്ത് എയ്ഞ്ചലയ്ക്ക് എട്ടു വയസ്സു പ്രായമേ ഉള്ളു. ഹെറാത്തില് നിന്ന് ഇറാനിലേക്ക് പലായനം ചെയ്യുകയായിരുന്നു എയ്ഞ്ചലയുടെ കുടുംബം. താല്ക്കാലിക വിസ ആയിരുന്നതിനാല് ഏതാണ്ട് അഞ്ചുവര്ഷത്തോളം എയ്ഞ്ചലയുടെ പഠനം മുടങ്ങി. തുടര്ന്ന് രേഖകളെല്ലാം ശരിയാക്കിയതിനുശേഷം പതിമൂന്നാം വയസ്സിലാണ് എയ്ഞ്ചല വീണ്ടും സ്കൂളില് പോയിത്തുടങ്ങിയത്. അന്ന് സ്കൂളില് നിന്ന് തിരികെയെത്തിയാല് ഉടന് അഫ്ഗാനില് നിന്നു വന്ന സ്കൂളിലേക്ക് പോകാന് കഴിയാത്ത കുട്ടികളെ പഠിപ്പിക്കലായിരുന്നു എയ്ഞ്ചലയുടെ ജോലി. കാലങ്ങള്ക്കുശേഷം താലിബാന് അഫ്ഗാനിസ്ഥാനില് നിന്ന് പിന്വാങ്ങിയതോടെയാണ് എയ്ഞ്ചലയും കുടുംബവും വീണ്ടും നാട്ടില് തിരികെയെത്തുന്നത്. തുടര്ന്ന് സെക്കന്ഡറി സ്കൂള് ടീച്ചര് കോഴ്സ് പൂര്ത്തിയാക്കിയ എയ്ഞ്ചല ഇന്ന് യു.കെയിലാണ് സ്ഥിരതാമസം. താന് അനുഭവിച്ച വേദനകള്ക്കും അവഗണനകള്ക്കുമെല്ലാമുള്ള മറുപടിയാണ് ഈ ഓണ്ലൈന് സ്കൂള് എന്നാണ് എയ്ഞ്ചല പറയുന്നത്. തോക്കിനു പകരം പേന എന്ന സന്ദേശം പടര്ത്തുകയാണ് എയ്ഞ്ചലയുടെ ലക്ഷ്യം. Stories you may Like